Illum, il-Kummissjoni Ewropea ppubblikat l-edizzjoni tal-2018 tar-Rapport Annwali tagħha dwar in-Nirien fil-Foresti fl-Ewropa, fil-Lvant Nofsani u fl-Afrika ta' Fuq. Skont ir-rapport, in-nirien qerdu kważi 178 000 ettaru ta' foresti u artijiet fl-UE s-sena li għaddiet. Anki jekk dan huwa inqas minn 16.66 % tal-erja li nħarqet fl-2017, u inqas mill-medja fit-tul, iktar pajjiżi minn qatt qabel ġarrbu nirien kbar. Il-Kummissarju għall-Ambjent, Karmenu Vella, stqarr: "Il-foresti jinsabu fil-qofol tal-isforzi tagħna biex nindirizzaw l-emerġenza klimatika u ekoloġika. Il-foresti huma l-pulmuni tagħna, is-sistema li żżommna ħajjin, u jkopru 80 % mill-bijodiversità tad-Dinja. Iżda llum jinsabu f'periklu kbir, daqs qatt qabel. Kull siegħa nitilfu daqs 800 grawnd tal-futbol, bin-nirien qerrieda jinfirxu bla heda mad-dinja kollha. Kif urejna bl-azzjoni riċenti tagħna kontra d-deforestazzjoni, l-UE tinsab lesta li taħdem ma' pajjiżi sħab biex nipproteġu l-foresti fl-UE u mad-dinja kollha billi ninvestu fil-prevenzjoni tan-nirien fil-foresti.” Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, responsabbli wkoll għaċ-Ċentru Konġunt tar-Riċerka (JRC), żied jgħid: “Il-bidliet fil-kundizzjonijiet tat-temp marbutin mat-tibdil fil-klima jżidu r-riskju tan-nirien fil-foresti mad-dinja kollha. Irridu nirrispondu u nkattru l-isforzi biex il-foresti tagħna jrisu iktar reżiljenti għal klima aktar sħuna u aktar niexfa. L-evidenza pprovduta miċ-Ċentru Konġunt tar-Riċerka tippermettilna niffukaw fuq l-aktar metodi effettivi biex nipprevjenu n-nirien u nħarsu l-foresti. Dan huwa essenzjali biex nippreżervaw il-bijodiversità u l-kwalità tal-ħajja taċ-ċittadini.” Sejbiet ewlenin Skont kif ġie mmappjat mis-Sistema Ewropea ta' Informazzjoni dwar in-Nirien fil-Foresti, l-ikbar għadd ta' nirien fuq meded ta' 30 ettaru jew iktar is-sena li għaddiet kienu fl-Italja (147 nar, 14 649 ettaru maħruqin), Spanja (104 nirien, 12 793 ettaru maħruqin), fil-Portugall (86 nar, 37 357 ettaru maħruqin), fir- Renju Unit (79 nar, 18 032 ettaru maħruqin) u fl-Iżvejza (74 nar, 21 605 ettari maħruqin). 1. L-Iżvezja ġarrbet l-agħar staġun ta' nirien mindu bdew jinżammu r-rekords. L-erja totali maħruqa ta' iktar minn 21 605 ettari mmappjata fl-Iżvezja ġiet irreġistrata bħala t-tieni l-ogħla fl-UE, pożizzjoni mhux tas-soltu għal pajjiż tat-Tramuntana. Għalkemm il-Portugall mill-ġdid kien il-pajjiż bl-ikbar erja maħruqa, it-total ta' foresta maħruqa fih kien proporzjon ċkejken tal-erja meqruda min-nar fl-2017, u wieħed mill-iżgħar totali fl-aħħar 10 snin. 2. L-ekosistemi vulnerabbli tan-netwerk Natura 2000, fejn jgħammru bosta speċijiet tal-fawna u tal-flora f'periklu ta' estinzjoni, tilfu 50 000 ettaru minħabba n-nirien, erja li tirrappreżenta 36 % tal-erja totali maħruqa fl-2018. 3. Minkejja l-erja totali ta' art maħruqa aktar baxxa milli fis-snin ta' qabel, għall-parti l-kbira tas-sajf, it-temperaturi 'l fuq mill-medja baqgħu persistenti fl-Ewropa ċentrali u tat-Tramuntana. Dan wassal għal kundizzjonijiet li għenu fit-tqabbid u t-tifrix tan-nirien fil-foresti, u għaldaqstant wassal ukoll għal telf ekonomiku u ambjentali kbir. Fl-2018, il-Mekkaniżmu tal-UE għall-Protezzjoni Ċivili ġie attivat ħames darbiet biex jindirizza n-nirien fil-foresti fl-Ewropa: fl-Iżvezja, fil-Greċja, fil-Latvja u fil-Portugall. B'kollox, 15-il ajruplan, 6 elikotteri u 'l fuq minn 400 pumpier ġew mobilizzati fis-sajf. L-Unjoni Ewropea ffinanzjat €1.6 miljun għall-kostijiet tat-trasport biex l-appoġġ wasal għand il-pajjiżi milqutin. Barra minn hekk, ġew prodotti aktar minn 139 mappa tas-satellita Copernicus tan-nirien fil-foresti fuq talba tal-Istati Membri. L-UE bagħtet ukoll esperti fin-nirien fil-foresti mill-UE kollha lejn il-Portugall, fuq missjoni ta' prevenzjoni u tħejjija għall-emerġenzi biex ittejjeb il-kapaċità tal-pajjiż li jilqa' għan-nirien fil-foresti. F'Marzu 2019, l-UE aġġornat il-Mekkaniżmu tal-Unjoni għall-Protezzjoni Ċivili u varat rescEU, sabiex jittejbu l-ħarsien taċ-ċittadini mid-diżastri u l-ġestjoni tar-riskji emerġenti fl-Ewropa u lil hinn. Fis-sajf tal-2019 l-UE ħolqot flotta tranżitorja ta' inġenji tal-ajru għall-ġlieda kontra n-nar, u ħaddmitha diġà darbtejn kontra nirien fil-foresti fil-Greċja u fil-Libanu. Barra minn hekk, f'Lulju l-Kummissjoni Ewropea appellat f'Komunikazzjoni għall-intensifikazzjoni tal-azzjoni tal-UE dwar id-deforestazzjoni u d-degradazzjoni tal-foresti, u ntrabtet li tieħu aktar azzjoni, inkluż bl-iżvilupp tas-Sistema Ewropea ta' Informazzjoni dwar in-Nirien fil-Foresti f'għodda għall-monitoraġġ tan-nirien fuq skala dinjija. L-edizzjoni tal-2018 tar-Rapport Annwali dwar in-Nirien fil-Foresti tinnota wkoll li fl-2019 l-istaġun tan-nirien beda kmieni, minħabba kundizzjonijiet nixfin u mirjieħa, u temperaturi għoljin. Diġà sa Marzu ta' din is-sena, l-għadd ta' nirien kien ogħla mill-medja għas-sena kollha fl-aħħar deċennju, b'ħafna nirien f'reġjuni muntanjużi u b'nirien kritiċi fid-delta tad-Danubju. Sfond Ir-rapport “Forest Fires in Europe, Middle East and North Africa 2018”, imfassal miċ-Ċentru Konġunt tar-Riċerka (JRC), iċ-ċentru tax-xjenza u l-għarfien tal-Kummissjoni Ewropea, jagħti analiżi dettaljata tan-nirien fil-foresti fl-2018, li tinkludi rapporti speċifiċi għal kull pajjiż. Ir-rapport fih data li tiġi mis-Sistema Ewropea ta' Informazzjoni dwar in-Nirien fil-Foresti tal-Copernicus, kif ukoll data li tiġi minn 33 pajjiż membru tal-Grupp Espert fuq in-Nirien fil-Foresti. Għal aktar tagħrif Rapport annwali dwar in-Nirien fil-Foresti fl-Ewropa, fil-Lvant Nofsani u fl-Afrika ta' Fuq 2018 In-nirien fil-foresti Is-Sistema Ewropea ta' Informazzjoni dwar in-Nirien fil-Foresti Iċ-Ċentru Konġunt tar-Riċerka